NACRT PRIJEDLOGA

Na temelju članka 15. stavka 2. Zakona o komunalnom gospodarstvu (Narodne novine 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i članka 41. točke 2. Statuta Grada Zagreba (Službeni glasnik Grada Zagreba 23/16), Gradska skupština Grada Zagreba, na \_\_\_ sjednici, \_\_\_\_\_\_\_\_\_\_\_\_\_\_ 2017., donijela je

**ODLUKU**

**o određivanju poslova odvodnje atmosferskih voda**

**koji se financiraju iz proračuna Grada Zagreba**

I OPĆE ODREDBE

**Članak 1.**

Ovom se odlukom određuju poslovi odvodnje atmosferskih voda obavljanje kojih se financira isključivo iz proračuna Grada Zagreba te se utvrđuju uvjeti i mjerila za provedbu postupka povjeravanja poslova odvodnje atmosferskih voda koji su predmet ove odluke.

II POSLOVI ODVODNJE ATMOSFERSKIH VODA

**Članak 2.**

Poslovi odvodnje atmosferskih voda, a koji su predmet ove odluke, su:

1. čišćenje slivnika, prema potrebi, danju ili noću, najmanje jednom godišnje, prioritetno u zonama linija gradskog javnog prijevoza, glavnih gradskih prometnica i prilaza bolnicama;

2. čišćenje linijskih rešetki, na način opisan u prethodnoj točki;

3. pregled i kontrola ispravnosti i propusnosti slivnika i linijskih rešetki, kontinuirano tijekom godine, a obavezno nakon prestanka zimskog režima održavanja prometnica i u jesenskom razdoblju, prioritetno u zonama linija gradskog javnog prijevoza, glavnih gradskih prometnica i prilaza bolnicama;

4. rekonstrukcija slivnika i linijskih rešetki radi dovođenja u funkcionalno stanje, prema potrebi, uključujući i sanaciju asfalta.

**Članak 3.**

Poslove iz članka 2. točaka 1. do 3. ove odluke na područjima gradskih četvrti: Donji grad, Gornji grad - Medveščak, Peščenica - Žitnjak, Novi Zagreb - istok, Novi Zagreb - zapad, Donja Dubrava i Stenjevec obavljat će Vodoopskrba i odvodnja d.o.o. Zagreb.

Poslove iz članka 2. točaka 1. do 3. ove odluke na područjima gradskih četvrti: Trnje, Maksimir, Trešnjevka – sjever, Trešnjevka – jug, Črnomerec, Gornja Dubrava, Podsused – Vrapče, Podsljeme, Sesvete i Brezovica, te poslove iz točke 4. na cijelom području Grada Zagreba, obavljat će pravna ili fizička osoba s kojom će biti sklopljen ugovor na temelju javnog poziva sukladno ovoj odluci.

.

III POVJERAVANJE POSLOVA

**Članak 4.**

Uvjeti za obavljanje poslova iz članka 3. stavka 2. ove odluke i dokazi koji se moraju priložiti su:

1. da je pravna ili fizička osoba registrirana za obavljanje poslova odvodnje atmosferskih voda, odnosno za djelatnost koja u predmetu poslovanja sadrži poslove održavanja objekata i uređaja odvodnje atmosferskih voda, što dokazuje izvatkom o upisu u sudski, obrtni, strukovni ili drugi odgovarajući registar u državi njegova poslovnog nastana;
2. da je pravna ili fizička osoba financijski sposobna za obavljanje poslova, što dokazuje:

* izvornim bankarskim jamstvom za ozbiljnost ponude u iznosu 3% vrijednosti ponudbenog iznosa;
* pismom namjere izdavatelja jamstva za dobro obavljanje posla u vrijednosti 10% vrijednosti usluge;
* financijskim izvješćem za prethodnu godinu kojom ponuditelj dokazuje da je ostvario godišnji prihod u prethodnoj godini minimalno u visini iznosa ponude – BON 1;
* izjavom o ukupnom prometu za prethodne tri godine;
* BON 2 / SOL 2 izdanim od bankarskih ili drugih financijskih institucija, iz kojeg je vidljiva solventnost ponuditelja, odnosno da u posljednjih šest mjeseci nije bio u blokadi duže od 15 dana;
* potvrdom porezne uprave da nema dugovanje po osnovi javnih davanja;
* popisom značajnijih usluga obavljenih u posljednjih pet godina popraćen ugovorima iz kojih je vidljivo da je u svakoj godini obavljao poslove odvodnje atmosferskih voda u vrijednosti od najmanje 5.000.000,00 kuna;

1. da je pravna ili fizička osoba tehnički i stručno sposobna za obavljanje poslova, odnosno:
   1. da ima ovlaštenje za obavljanje djelatnosti, što dokazuje potvrdom o upisu u odgovarajući imenik Komore za ovlaštenog voditelja građenja;
   2. da je pružila najmanje jednu pojedinačnu uslugu ili više usluga iz najviše tri ugovora jednaka ili slična predmetu nabave, čija vrijednost (bez PDV-a) iznosi najmanje 50% vrijednosti nabave u jednoj godini, što dokazuje potvrdom druge ugovorne strane;
   3. da ima u vlasništvu najmanje 3 specijalna vozila za čišćenje sustava odvodnje, od toga 2 kombinirana vozila sa spremnikom za čistu vodu i talog, opremljena vakuum pumpom podtlaka 0,9 bara/0,5 bara (podtlak/nadtlak), visokotlačnom pumpom za čistu vodu kapaciteta najmanje 100 l/min s pritiskom od najmanje 150 bara i usisnim crijevom minimalnog profila 125 mm te jedno vozilo za usisavanje opremljeno usisnim crijevom profila najmanje 150 mm i malim crijevom za ispiranje i pranje opreme, što dokazuje preslikama knjižica vozila;
   4. da ima u radnom odnosu na neodređeno vrijeme najmanje tri vozača, dva rukovatelja specijalnim vozilom, dva radnika, jednog strojara i jednog inženjera građevine VŠS/VSS, što dokazuje:

* preslikom radnih knjižica i ugovora o radu;
* uvjerenjima o zdravstvenoj sposobnosti;
* uvjerenjima o osposobljenosti;
  1. da je sposobna obavljati dežurstvo od 0 do 24 sata sve dane u tjednu, što dokazuje izjavom o sposobnosti trajnog i kvalitetnog obavljanja poslova i dežurstva od 0 do 24 sata, ovjerenom od javnog bilježnika;

1. da nije kažnjavana za kaznena djela iz područja gospodarstva, što dokazuje izjavom o nekažnjavanju, ovjerenom od javnog bilježnika.

Isprave i dokazi o ispunjavanju uvjeta iz stavka 1. ovoga članka prilažu se u izvorniku ili ovjerenoj preslici i ne smiju biti stariji od 30 dana od dana podnošenja ponude.

**Članak 5.**

Gradonačelnik Grada Zagreba (u daljnjem tekstu: gradonačelnik) donosi odluku o objavi poziva za prikupljanje ponuda za povjeravanje poslova iz članka 3. stavka 2. ove odluke.

Odluka o objavi poziva za dostavu ponuda objavljuje se u Elektroničkom oglasniku javne nabave Republike Hrvatske (EOJNRH) i na web stranici Grada Zagreba.

Poziv za dostavu ponuda sadrži:

* vrstu poslova koji se povjeravaju;
* uvjete za obavljanje poslova odvodnje atmosferskih voda;
* vrijeme na koje se sklapa ugovor o povjeravanju poslova odvodnje atmosferskih voda;
* rok za podnošenje ponude;
* kome se ponuda podnosi;
* kriterij za odabir najpovoljnije ponude;
* obvezu podnošenja isprava i drugih dokaza iz članka 3. ove odluke kojima ponuditelj dokazuje da ispunjava uvjete za obavljanje poslova odvodnje atmosferskih voda;
* obvezu podnošenja troškovnika;
* uputu za dobivanje ponudbene dokumentacije;
* mjesto i vrijeme javnog otvaranja ponuda.

**Članak 6.**

Pisana ponuda za obavljanje poslova iz članka 3. stavka 2. ove odluke mora sadržavati sve isprave, dokaze i druge priloge koje je ponuditelj dužan podnijeti prema obavijesti o pozivu za dostavu ponuda.

Rok za podnošenje ponuda je 30 dana od dana dostave poziva za dostavu ponuda u EOJNRH-u i na web stranici Grada Zagreba.

Ponuda koja nije podnesena u roku i koja nije potpuna, neće se uzeti u razmatranje za povjeravanje poslova iz članka 2. ove odluke.

Ponude se podnose u pisanom obliku Gradskom uredu za mjesnu samoupravu (u daljnjem tekstu: Ured) preporučenom pošiljkom ili se predaju neposredno u pisarnicu s naznakom "ne otvarati - Prikupljanje ponuda za povjeravanje poslova odvodnje atmosferskih voda", preporučenom pošiljkom ili u centralnoj pisarnici Gradske uprave.

**Članak 7.**

Za pripremu i provedbu postupka povjeravanja poslova iz članka 3. stavka 2. ove odluke gradonačelnik osniva povjerenstvo.

Povjerenstvo ima predsjednika i četiri člana te njihove zamjenike.

Zadaća povjerenstva je izrada ponudbene dokumentacije, javno otvaranje ponuda, razmatranje i podnošenje izvješća gradonačelniku.

Povjerenstvo će pristupiti otvaranju pristiglih ponuda najkasnije u roku od 20 dana od isteka roka za podnošenje ponuda.

Povjerenstvo vodi zapisnik o otvaranju i razmatranju ponuda.

Stručne poslove za povjerenstvo obavlja Ured.

**Članak 8.**

Ponudbena dokumentacija sadrži:

1. tekst odluke o pozivu za dostavu ponuda;

2. uputu ponuditeljima za izradu ponude;

3. obrazac ponude;

4. izjavu o prihvaćanju općih i posebnih uvjeta;

5. specifikaciju objekata i uređaja odvodnje atmosferskih voda;

6. vrstu, opseg radova i usluga;

7. iznos jamstva za ispunjenje ugovora o povjeravanju poslova iz članka 3. stavka 2. ove odluke;

8. prijedlog ugovora o povjeravanju poslova iz članka 3. stavka 2. ove odluke.

**Članak 9.**

Javnom otvaranju ponuda imaju pravo prisustvovati ponuditelji ili njihovi ovlašteni predstavnici uz predočenje pisanog dokaza o ovlasti.

**Članak 10.**

Gradonačelnik predlaže Gradskoj skupštini Grada Zagreba osobu kojoj će se povjeriti obavljanje poslova iz članka 3. stavka 2. ove odluke.

**Članak 11.**

Gradska skupština Grada Zagreba odlučuje o izboru osobe kojoj će se povjeriti obavljanje poslova iz članka 3. stavka 2. ove odluke.

Obavljanje poslova iz članka 3. stavka 2. ove odluke povjerava se osobi čija je ponuda najpovoljnija.

Najpovoljnija je ponuda koja uz ispunjavanje uvjeta iz ove odluke sadrži i najnižu cijenu.

Protiv odluke iz stavka 1. ovoga članka žalba nije dopuštena, već se može pokrenuti upravni spor.

Gradska skupština Grada Zagreba pridržava pravo neodabrati niti jednu ponudu i pri tome ne snosi nikakvu odgovornost prema podnositeljima ponuda uključujući odgovornost za troškove sudjelovanja u postupku prikupljanja ponuda.

U slučaju iz stavka 5. ovoga članka gradonačelnik je dužan poništiti javni poziv za dostavu ponuda i donijeti novu odluku o objavi poziva za dostavu ponuda u roku od 15 dana od dana održavanja sjednice Gradske skupštine Grada Zagreba.

**Članak 12.**

Gradonačelnik ili osoba koju on ovlasti sklapa s izabranom osobom ugovor o povjeravanju poslova iz članka 3. stavka 2. ove odluke (u daljnjem tekstu: ugovor).

Ugovor se sklapa na četiri godine i sadrži sastojke propisane Zakonom o komunalnom gospodarstvu. Troškovnik priložen ponudi za obavljanje poslova iz članka 3. stavka 2. ove odluke sastavni je dio ugovora.

Izabrana osoba iz stavka 1. ovoga članka stječe pravo obavljanja povjerenih poslova danom sklapanja ugovora.

Ako izabrana osoba iz stavka 1. ovoga članka ne pristupi potpisivanju ugovora, odnosno svoj izostanak ne opravda u roku od osam dana od primanja poziva, smatrat će se da je odustala od obavljanja poslova.

**Članak 13.**

U slučaju iz članka 12. stavka 4. ove odluke obavljanje poslova iz članka 3. stavka 2. ove odluke može se povjeriti sljedećem najpovoljnijem ponuditelju.

**Članak 14.**

Gradonačelnik može otkazati ugovor:

- ako osoba kojoj je povjereno obavljanje poslova iz članka 3. stavka 2. ove odluke ne ispunjava obaveze preuzete ugovorom;

- ako osoba kojoj je povjereno obavljanje poslova iz članka 3. stavka 2. ove odluke ili njezin zaposlenik ne obavlja te poslove na način propisan ovom odlukom.

Osoba kojoj je povjereno obavljanje poslova iz članka 3. stavka 2. ove odluke može otkazati ugovor ne navodeći razloge za otkaz.

Otkazni rok je tri mjeseca, a počinje teći prvoga dana sljedećeg mjeseca od mjeseca u kojem je otkaz primljen.

Ugovor se raskida ako osoba kojoj su povjereni poslovi iz članka 3. stavka 2. ove odluke više ne ispunjava uvjete za njihovo obavljanje.

**Članak 15.**

Izvršenje ugovora o povjeravanju poslova iz članka 3. stavka 2. ove odluke nadzire Ured, te predlaže poduzimanje mjera u slučaju nepoštivanja ugovornih obveza.

IV. NAČIN OBAVLJANJA POSLOVA

**Članak 16.**

Osoba kojoj je povjereno obavljanje poslova iz članka 3. stavka 2. ove odluke dužna je osigurati njihovo trajno i kvalitetno obavljanje i postupati s pažnjom dobrog gospodarstvenika.

Ako osoba kojoj je povjereno obavljanje poslova iz članka 3. stavka 2. ove odluke te poslove ne obavlja u skladu s ovom odlukom i ugovorom sklopljenim s Gradom Zagrebom, odgovara Gradu Zagrebu za svu štetu koja mu je time nanesena.

**Članak 17.**

Osoba kojoj je povjereno obavljanje poslova iz članka 3. stavka 2. ove odluke dužna je Uredu dostavljati podatke o nedostacima i kvarovima na objektima i uređajima odvodnje atmosferskih voda najmanje dva puta godišnje, a kod izvanrednih okolnosti (elementarne nepogode i slično) nakon prestanka tih okolnosti.

V. PRIJELAZNE I ZAVRŠNE ODREDBE

**Članak 18.**

Osoba koja obavlja poslove iz članka 3. stavka 2. ove odluke, a kojoj ugovor o povjeravanju poslova prestaje, može obavljati poslove iz članka 3. stavka 2. ove odluke do donošenja odluke Gradske skupštine o izboru osobe kojoj će se povjeriti obavljanje tih poslova, a najduže šest mjeseci od dana stupanja na snagu ove odluke.

Poslovi iz ugovora o povjeravanju poslova iz članka 3. stavka 2. ove odluke, a koji prestaje važiti, bit će u periodu iz stavka 1. ovoga članka obavljani pod uvjetima, na način i po cijeni kako je to određeno odnosnim ugovorom.

**Članak 19.**

Gradonačelnik je dužan odluku iz članka 5. stavka 1. ove odluke donijeti u roku od 30 dana od dana stupanja na snagu ove odluke te predložiti Gradskoj skupštini Grada Zagreba odabir osobe kojoj će se povjeriti obavljanje poslova iz članka 3. točke 2. ove odluke u daljnjem roku od 60 dana.

**Članak 20.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

**dr. sc. Andrija Mikulić**